VEGA præsenterer    
**Joyce sætter fuld gas på følelser og guitarpedaler**  
*Sidste år blæste rockbandet Joyce et siddende publikum bagover i et udsolgt Store VEGA. Den 25. november er de klar til at gentage succesen foran et stående publikum.*  
   
Joyce bragede ind på den danske musikscene, da i udgav deres energiske hit “Formskifter". Bandet spillede til VEGAs Udvalgte i januar 2019, og senere på året ramte de Roskilde Festival. Siden har de udgivet deres debutalbum, der er blevet badet i stjerneregn fra den danske anmelderstab.   
   
De fem kammerater skaber eklektiske lydbilleder, hvor melankolske guitarriffs og vilde melodilinjer flettes sammen på smukkeste vis. Joyce favner både den tempofyldte postrock og de svævende dreampop-numre. Det skaber et forunderlig, dynamisk udtryk.    
   
Forsanger Sebastian Wegener mestrer de musikalske gearskift, fra det dybsindige angstfyldte til potente vredesudbrud. Soundvenue kvitterede med fem, flotte stjerner og skrev:    
   
“Håndværket er så upåklageligt, og klangen er så idiosynkratisk, at det er svært at forestille sig en verden, hvor Joyce ikke bliver en institution i dansk rock.”   
   
Når bandet til efteråret igen står i Store VEGA, kan du skråle med på numre som “Formskifter”, “Djævlen” og “Åh Nej Chefen Ringer”~~,~~ samt dykke ned i en håndfuld nye sprøde sange, som de har brugt det seneste halve år på at færdiggøre.   
   
  
**Fakta om koncerten**  
Joyce (DK)       
Torsdag den 25. november, 2021 kl. 20.00        
Store VEGA, Enghavevej 40, 1674 København V        
Billetpris 200kr. + gebyr        
Billetsalget starter i dag via [vega.dk](http://vega.dk/) og Ticketmaster